Polisie onderskep perlemoen van R800 000 in Worcester | Netwerk24
Deur Ané van Zyl 16 Junie 2019 18:50
Die polisie se misdaadintelligensie het omstreeks 20:00 inligting ontvang dat 'n bus met 'n vrag perlemoen van Kaapstad na Gauteng onderweg was, lui 'n verklaring van kapt. FC van Wyk, polisiewoordvoerder.
Die bokse, wat met plastiek toegedraai was, is op 'n bus onderweg na Gauteng in Worcester onderskep.
"Op Worcester is die geïdentifiseerde bus by 'n vulstasie voorgekeer en snuffelhonde het agt bruin bokse met gedroogte perlemoen gevind. Die bokse was in plastiek toegedraai," sê van Wyk.
Die beamptes het 2 236 eenhede gedroogde perlemoen gevind, wat 'n beraamde straatwaarde van R800 000 het.
Die polisie het op die perlemoen beslag gelê en die twee verdagtes, 32 en 39 jaar oud, is in hegtenis geneem. Hulle sal na verwagting Dinsdag in die landdroshof in Worcester verskyn op aanklagte van besit van perlemoen.
Polisiebeamptes het 2 236 eenhede gedroogde perlemoen onderskep. Na raming het dit 'n straatwaarde van R800 000.